Παρουσιάζει μια ολοκληρωμένη στρατηγική με στόχο να καταστεί η χρήση της εσωτερικής ναυσιπλοΐας ελκυστικότερη και περισσότερο εφικτή. Το Πρόγραμμα Δράσης και Ανάπτυξης της Εσωτερικής Ναυσιπλοΐας στην Ευρώπη (NAIADES) επικεντρώνεται σε πέντε στρατηγικούς τομείς. Αγορές: πρέπει να αναπτυχθούν ευκαιρίες, ιδίως σε εξειδικευμένους τομείς όπως η μεταφορά αποβλήτων, επικίνδυνων εμπορευμάτων, υπερμεγέθων φορτίων και οι συνδυασμένες ποτάμιες και θαλάσσιες μεταφορές. Στόλος: χρειάζονται συνεχείς επενδύσεις στον εκσυγχρονισμό και την καινοτομία προκειμένου να βελτιωθεί ο σχεδιασμός των πλοίων, να μειωθεί η κατανάλωση των καυσίμων και να βελτιωθεί η τεχνολογία της ασφάλειας. Απασχόληση και δεξιότητες: οι καλύτερες συνθήκες εργασίας και κοινωνικές συνθήκες, σε συνδυασμό με τις κατάλληλες εγκαταστάσεις εκπαίδευσης και κατάρτισης, πρέπει να ενθαρρύνουν τους ανθρώπους να εργάζονται στον τομέα. Εικόνα: η απαρχαιωμένη εικόνα της εσωτερικής ναυσιπλοΐας πρέπει να βελτιωθεί και να εκσυγχρονιστεί, ούτως ώστε να αντανακλά με ακρίβεια τις επιδόσεις που έχουν επιτευχθεί στην τεχνολογία. Υποδομές: ένα ευρωπαϊκό αναπτυξιακό σχέδιο μπορεί να εξαλείψει πολλά υφιστάμενα σημεία συμφόρησης όπως οι χαμηλές γέφυρες και οι στενές κλεισιάδες. Όλα αυτά πρέπει να συνοδεύονται από τον εκσυγχρονισμό της οργανωτικής δομής στο σύνολό της προκειμένου να εξαλειφθούν οι διοικητικοί φραγμοί. Το 2013 η Επιτροπή επικαιροποίησε το πρόγραμμα NAIADES (NAIADES II), καθορίζοντας συγκεκριμένους στόχους μέχρι το 2020. Στόχος του είναι να δημιουργήσει τις προϋποθέσεις ώστε να καταστεί η εσωτερική ναυσιπλοΐα ποιοτική ως είδος μεταφορών. Το 2014 η ΕΕ ενέκρινε νομοθεσία προκειμένου να δώσει τη δυνατότητα στις κυβερνήσεις να λαμβάνουν μέτρα για τη βελτίωση της ανταγωνιστικότητας του τομέα μέσα από προγράμματα πρόωρης συνταξιοδότησης, την ευρύτερη αξιοποίηση της καινοτομίας και των προγραμμάτων κατάρτισης και ασφάλειας.